Elon Musk จะขายลูกกวาด
“ธุรกิจที่ดีต้องมีป้อมปราการ” วลีนี้เป็นวลีประจำของ วอเร็น บัฟเฟตต์ ปรมาจารย์ด้านการลงทุนในศตวรรษนี้  นักลงทุนหลายคนยึดถือคอนเซ็ปต์นี้เป็นแบบแผนของการลงทุน  ..แต่ไม่ใช่สำหรับ Elon Musk ผู้จะส่งจรวดไปดาวอังคาร  เรื่องราวนี้เป็นมาอย่างไร ลงทุนแมนจะเล่าให้ฟัง
9 พ.ค. 2561

Elon Musk จะขายลูกกวาด / โดย ลงทุนแมน
“ธุรกิจที่ดีต้องมีป้อมปราการ” วลีนี้เป็นวลีประจำของ Warren Buffett ปรมาจารย์ด้านการลงทุนในศตวรรษนี้
นักลงทุนหลายคนยึดถือคอนเซ็ปต์นี้เป็นแบบแผนของการลงทุน
..แต่ไม่ใช่สำหรับ Elon Musk ผู้จะส่งจรวดไปดาวอังคาร
เรื่องราวนี้เป็นมาอย่างไร ลงทุนแมนจะเล่าให้ฟัง
เมื่อสัปดาห์ที่ผ่านมา บริษัท Tesla จัดประชุม Earning Call เพื่อรายงานผลประกอบการ ไตรมาสแรกของปี 2018
ในงานดังกล่าว นักวิเคราะห์มากมายได้ตั้งคำถามถึง CEO ของบริษัท Tesla เกี่ยวกับตัวเลขผลประกอบการบริษัท
จากงบกำไรขาดทุนของบริษัท Tesla ตลอด 3 ปีที่ผ่านมาเป็นดังนี้
ปี 2015 รายได้ 129,149 ล้านบาท ขาดทุน 28,354 ล้านบาท
ปี 2016 รายได้ 255,332 ล้านบาท ขาดทุน 21,543 ล้านบาท
ปี 2017 รายได้ 375,026 ล้านบาท ขาดทุน 62,607 ล้านบาท
จากตัวเลขข้างต้นรวมกับผลประกอบการไตรมาสแรกของปีนี้ ทำให้มีหลายๆ คำถามตามมา
ซึ่งก็รวมไปถึงคำถามเกี่ยวกับแนวคิด “ป้อมปราการทางธุรกิจ” ที่คิดค้นโดย Warren Buffett
บริษัท Tesla เป็นผู้บุกเบิกการผลิตรถยนต์ที่ใช้พลังงานไฟฟ้า แต่หลายคนก็อยากถามเพื่อให้แน่ใจว่าบริษัท Tesla จะรักษาความเป็นผู้นำในเรื่องนี้ได้อย่างไร บริษัทจะมีป้อมปราการทางธุรกิจไม่ให้บริษัทอื่นเข้ามาสู้ได้หรือไม่
เพราะต้องยอมรับว่าในขณะนี้ก็มีบริษัทรถยนต์ค่ายอื่น ที่มีเงินทุนมหาศาลกำลังพัฒนารถยนต์พลังงานไฟฟ้าอยู่เช่นกัน
แต่ทันทีที่นาย Elon Musk ได้ยินคำถามเกี่ยวกับป้อมปราการทางธุรกิจ ก็ให้ความเห็นถึงหลักการดังกล่าวว่าเป็นเรื่อง “ห่วยแตก” พร้อมทั้งอธิบายเพิ่มเติมว่า
“ถ้าคุณคิดว่าป้อมปราการเป็นทางเดียวที่จะปกป้องธุรกิจของคุณ มันจะไม่มีทางยั่งยืน สิ่งที่สำคัญที่สุดคือ การพัฒนานวัตกรรม ซึ่งเป็นปัจจัยพื้นฐานของความสามารถในการแข่งขันในอนาคต”
เรื่องนี้ยังไม่จบ
เพราะต่อจากนั้นเพียงไม่กี่วันในการประชุมประจำปีของบริษัท Berkshire Hathaway
Warren Buffett ประธานบริษัท ได้ยอมรับข้อความของ Elon Musk ว่าเทคโนโลยีที่ก้าวกระโดดในยุคปัจจุบันนั้นสำคัญ แต่เขายังเชื่อว่าธุรกิจที่มีป้อมปราการที่ดีจะไม่มีวันสั่นคลอน
Warren Buffett ยกตัวอย่างธุรกิจในสังกัดอย่าง See’s Candy ซึ่งเขาเข้าซื้อกิจการมาตั้งแต่ปี 1972
See’s Candy เป็นบริษัทผลิตลูกกวาด ช็อกโกแลต และขนมถั่วเคลือบน้ำตาลคาราเมล ซึ่งสามารถยืนหยัดมาได้จนถึงปัจจุบัน เพราะมีป้อมปราการทางธุรกิจที่แข็งแกร่ง ตอนนี้บริษัท See’s Candy มียอดขาย 13,120 ล้านบาท และเป็นกำไรมากถึง 3,000 ล้านบาท
Warren Buffett ยังกล่าวติดตลกต่อด้วยว่า Elon Musk คงไม่เข้ามาทำธุรกิจลูกกวาดแข่งกับเขาหรอกนะ
แต่คำพูดติดตลกของเขา อาจจะไม่ตลกสำหรับ Elon Musk
เพราะคนอย่าง Elon Musk คิดว่า นี่คือการท้าทายเขา
หลังจากนั้นไม่นาน Elon Musk ทวีตในทวิตเตอร์ว่า เขาจะเปิดบริษัทผลิตลูกกวาด และเขาจริงจังกับเรื่องนี้มาก..
ถ้าเป็นนักธุรกิจคนอื่นอาจจะดูเป็นเรื่องตลก แต่สำหรับ Elon Musk นั้นไม่ใช่
Elon Musk เป็นคนอย่างนี้จริงๆ อะไรที่ท้าทาย ก็จะลงมือทำทันที
เขาอยากส่งคนไปดาวอังคาร เพราะคิดว่าดาวอังคารจะสามารถเป็นดาวสำรองให้กับมนุษยชาติได้ แต่หงุดหงิดที่ต้นทุนในการส่งจรวดแต่ละครั้งแพงเกินไป
เขาเลยให้บริษัท SpaceX พัฒนาจรวดที่สามารถวนกลับมาที่ฐาน ทำให้จรวดถูกนำมารีไซเคิลใช้ใหม่ได้
ปลายปี 2016 มีเหตุการณ์คล้ายๆ กันนี้เกิดขึ้น เมื่อเขาทวีตว่า เขาเบื่อรถติด
หลังจากนั้นไม่นาน เขาจึงเปิดบริษัท The Boring Company ไว้สำหรับขุดอุโมงค์ใต้ดินให้รถซะเลย
ปัจจุบัน The Boring Company มีการขุดเจาะอุโมงค์อย่างจริงจัง และรายงานความคืบหน้าลงในเว็บไซต์ตลอดเวลา
โดยหลักการคือจะให้รถลงไปในอุโมงค์นี้ที่ภายในมีถาดเลื่อน ภายในอุโมงค์รถจะเคลื่อนที่โดยถาดเลื่อน เมื่อถึงจุดหมายรถก็ออกจากอุโมงค์
โชคดีที่ Warren Buffett ไม่ได้ท้าให้ Elon Musk ผลิตเครื่องดื่มโค้กที่ Warren Buffett ถือหุ้นอยู่
ไม่เช่นนั้นก็ไม่รู้ว่า Elon Musk จะต้องผลิตเครื่องดื่ม Space Cola ออกมาแข่งกับ Coca Cola หรือไม่
อย่างไรก็ตาม ตอนนี้เรายังไม่รู้ว่า ความเป็นไปได้ของบริษัทลูกกวาดของ Elon Musk มีมากน้อยขนาดไหน
ถ้ามันเกิดขึ้นจริง
ลูกกวาดนี้อาจจะมีชื่อว่า Space Candy หรือ ลูกกวาดจากอวกาศ ก็เป็นได้..
----------------------
เปิด pre-order หนังสือลงทุนแมน 3.0 พร้อมประทับตราลายลงทุนแมน  (มีจำนวนจำกัด) สั่งซื้อได้ที่เพจเฟซบุ๊ค ลงทุนแมน
----------------------
Reference
-
-
-
-
[6202].